Φαρφάλες με κεφτέδες κοτόπουλου
Ένα light -μόνο 550 θερμίδες- αλλά γευστικότατο και χορταστικό πιάτο για όλη την οικογένεια.
1 πακέτο φαρφάλες, αλάτι, 1 κονσέρβα ντοματάκια ολόκληρα με το χυμό τους, ελαφρώς χτυπημένα στο μούλτι (να μην είναι εντελώς πολτοποιημένα) , 2 σκελίδες σκόρδου, καθαρισμένες και ελαφρώς κοπανισμένες,  2 κουτ. σούπας ελαιόλαδο, 500 γρ. κιμάς κοτόπουλου (ανάμεικτος από μπούτι και στήθος) , 1 φλιτζ. τσαγιού ξερό κρεμμύδι, τριμμένο στη χοντρή πλευρά του τρίφτη , 1 κουτ. σούπας δυόσμος ξερός ή τα φύλλα από 1/2 ματσάκι φρέσκο, ψιλοκομμένα , 1 κουτ. γλυκού πάπρικα, σε σκόνη (προαιρετικά) , 1 αυγό, κατά προτίμηση βιολογικό , 2 κουτ. σούπας ελαιόλαδο , 1 κουτ. σούπας λευκό ξίδι , 1 φέτα μπαγιάτικο ψωμί, μόνο η ψίχα, μουλιασμένο και καλά στυμμένο ή 1/3 φλιτζ. τσαγιού τριμμένη φρυγανιά , αλάτι, φρεσκοτριμμένο πιπέρι
Για να φτιάξουμε τις φαρφάλες με κεφτέδες κοτόπουλο ξεκινάμε με τους κεφτέδες και τρίβουμε το κρεμμύδι με λίγο αλάτι για να φύγει η αψάδα του και το στύβουμε μέσα στις χούφτες μας, το ρίχνουμε σε ένα μεγάλο μπολ μαζί με τον κιμά, τα αρωματικά (δυόσμο, πάπρικα - αν βάλουμε), το ψωμί ή τη φρυγανιά, το αυγό, το λάδι, το κρασί και αλατοπίπερο, ανακατεύουμε με ένα μεγάλο πιρούνι, μετά ζυμώνουμε για λίγο και πλάθουμε περίπου 20 μικρούς κεφτέδες, βρέχοντας τα χέρια μας κάθε τόσο σε νερό.Λαδώνουμε ελαφρώς ένα ταψί και τοποθετούμε μέσα τα κεφτεδάκια.Τα αφήνουμε για 40 λεπτά στη συντήρηση και ψήνουμε κατευθείαν στο γκριλ για 5 λεπτά από τη μία πλευρά και άλλα 2 λεπτά από την άλλη ή σε προθερμασμένο φούρνο στους 220° C για περίπου 10 λεπτά.Σε μια μεγάλη ρηχή κατσαρόλα σε δυνατή φωτιά ρίχνουμε το σκόρδο μαζί με το ελαιόλαδο και, όταν αρχίσει να βγάζει το άρωμά του σε περίπου 2 λεπτά, ρίχνουμε την ντομάτα και 1 φλιτζάνι νερό. Χαμηλώνουμε τη φωτιά και σιγοβράζουμε για 15 λεπτά.Μετά ρίχνουμε τα κεφτεδάκια και μαγειρεύουμε για 15 λεπτά ακόμα.Εν τω μεταξύ, βράζουμε τα ζυμαρικά σε άφθονο αλατισμένο νερό 3 λεπτά λιγότερο απ’ ό,τι προτείνουν οι οδηγίες της συσκευασίας.Τα σουρώνουμε καλά και τα ρίχνουμε μέσα στη σάλτσα, δυναμώνουμε τη φωτιά, ανακατεύουμε, αφήνουμε για 1 - 2 λεπτά και σερβίρουμε τις φαρφάλες με κεφτέδες κοτόπουλου, αν θέλουμε, με άφθονο ψιλοκομμένο μαϊντανό ή με βασιλικό ή με ανθότυρο.
Ζυμαρικά,Κιμάς κοτόπουλου,Ντομάτα,Light